שתי נשים שמקיימות זוגיות חד מינית וחיות יחד במשק בית משותף, הביאו ילדה לעולם באמצעות תרומת זרע אנונימית. עוד טרם הלידה, ביקשו בנות הזוג מבית המשפט כי יכיר בהורות של האם הלא-ביולוגית על התינוקת, על ידי מתן צו הורות פסיקתי.
בנות הזוג צרפו לבקשה שלהן הסכם שעליו חתמו 4 חודשים לפני הלידה, ושאושר על ידי בית משפט וקיבל תוקף של פסק דין. ההסכם מפרט את רצונן לגדל את הילדה ביחד, את חובותיהן וזכויותיהן בקשר לילדה, אם יישארו ביחד ואף אם ייפרדו. כמו כן הוא מפרט את מערכת החובות ביניהן בנושאי ממון.
בית המשפט הסכים לדון בתביעה רק אחרי לידת התינוקת. כאשר המועד הגיע, המדינה ביקשה מבנות הזוג לצרף לבקשתן מסמכים המעידים על חיים משותפים במשך חצי שנה לפחות לפני ההריון, כגון: חשבון בנק, הסכם שכירות וכיוצ"ב.
בנות הזוג סרבו לצרף את המסמכים הנוספים בטענה כי מדובר בפלישה לפרטיותן, וכי ההסכם ביניהן מספיק.
בנות הזוג עתרו לבית המשפט בבקשה שיעניק את צו ההורות מבלי לדרוש ראיות נוספות על חייהן המשותפים.
בית המשפט קיבל את עתירת בנות הזוג והעניק צו הורות לאם הלא ביולוגית, המכיר בהיותה אמה של התינוקת.
אמנם בהסכם שעליו חתמו בנות הזוג, לא צויין התאריך המדויק שבו החלה הזוגיות בין הנשים, אך בית המשפט פסק כי הדבר לא דורש כי יוצגו מסמכים נוספים לצורך קבלת צו ההורות.
בית המשפט ציין כי אמנם המלצות היועץ המשפטי לממשלה מזכירות את משך זמן הזוגיות כתנאי למתן צו ההורות, אבל לא תמיד יהיה הדבר תנאי מחייב. בנות הזוג טרחו לחתום על ההסכם ביניהן, ועובדה זו יש בה כדי להוכיח כי הן תכננו יחד את ההריון.
במקרים מסוימים יכולות בנות זוג לקבל צו הורות פסיקתי, גם אם לא הוכיחו את משך הקשר הזוגי ביניהן.
אם בנות הזוג הציגו ראיות על רצון משותף לגדל משפחה, כגון הסכם שחתמו ביניהן - הדבר יכול להספיק גם ללא הוכחת משך החיים המשותפים.
פסיקה זו עומדת בסתירה לכאורה, להמלצות היועץ המשפטי לממשלה לתנאים הדרושים כדי להעניק צו הורות פסיקתי. אחד התנאים קובע כי אורך מערכת היחסים בין בני הזוג הוא תנאי הכרחי לעצם הזכאות למן הצו, אך על פי הפסיקה שלפנינו - צו הורות פסיקתי יכול להינתן גם מבלי שנמדד אורך הקשר. בשלב זה, לא קיימת הלכה מחייבת של בית המשפט העליון בנושא.
אוחזר מתוך "https://www.kolzchut.org.il/he/מתן_צו_הורות_פסיקתי_לבנות_זוג_למרות_שלא_הוכיחו_את_משך_הקשר_הזוגי_ביניהן"
עודכן לאחרונה ב־13:54, 7 בנובמבר 2019. לחצו כאן להיסטוריית הדף.